作者:溫庭筠
標題:西州詞
內容:悠悠複悠悠，昨日下西州。西州風色好，遙見武昌樓。武昌何鬱鬱，儂家定無匹。小婦被流黃，登樓撫瑤瑟。朱弦繁複輕，素手直淒清。一彈三四解，掩抑似含情。南樓登且望，西江廣複平。艇子搖兩槳，催過石頭城。門前烏臼樹，慘澹天將曙。鸂鶒飛複還，郎隨早帆去。回頭語同伴，定複負情儂。去帆不安幅，作抵使西風。他日相尋索，莫作西州客。西州人不歸，春草年年碧。